ÁLTALÁNOS KÖZZÉTÉTELI LISTA
II. TEVÉKENYSÉGRE, MŰKÖDÉSRE VONATKOZÓ ADATOK
A közérdekű adatok megismerésére irányuló igények intézésének rendje, az illetékes szervezeti egység neve, elérhetősége, az információs jogokkal foglalkozó személy neve
Közérdekű adat és közérdekből nyilvános adat megismerése iránti igény benyújtása
Közérdekű adat és közérdekből nyilvános adat (a továbbiakban együtt: közérdekű adat) megismerése iránt szóban, írásban vagy elektronikus úton bárki igényt nyújthat be a Slachta Margit Nemzeti Szociálpolitikai Intézet (a továbbiakban: Intézet) alábbi elérhetőségein:
a) személyesen szóban vagy írásban az Intézet székhelyén (1142 Budapest, Ungvár utca 64-66.);
b) telefonon szóban az Intézet (+36 20) 381 2988 telefonszámán;
c) [bookmark: _GoBack]postai úton írásban az Intézet 1142 Budapest, Ungvár utca 64-66. címére megküldött levélben;
d) elektronikus úton az Intézet titkarsag@nszi.gov.hu elektronikus levelezési címére megküldött elektronikus levélben.
A közérdekű adat megismerése iránti igények intézéséért felelős szervezeti egység neve és elérhetősége, az információs jogokkal foglalkozó személy neve
A közérdekű adatok megismerése iránti igények intézéséért felelős szervezeti egység a Főigazgatói Kabinet.
A Főigazgatói Kabinet elérhetőségei megegyeznek az Intézet előzőekben megadott elérhetőségeivel.
Az Intézetnél az információs jogokkal foglalkozó személy neve: dr. Hajdu Kitti 
A közérdekű adat megismerésére irányuló igény beérkezését követő intézése
A szóban benyújtott igényről a Főigazgatói Kabinet kijelölt munkatársa felveszi a „Közérdekű adat megismerésére irányuló igénybejelentő lap”-ot.
Az írásban, illetve az elektronikus úton benyújtott adatigénylés esetén is javasoljuk a „Közérdekű adat megismerésére irányuló igénybejelentő lap” használatát, mely az alábbi linken érhető el:
https://nszi.hu/kozerdeku-adatok/tevekenysegre-mukodesre-vonatkozo-adatok/kozerdeku-adatok-igenylesenek-rendje 
Amennyiben nem az igénybejelentő lapot használja, úgy kérjük, hogy mindenképpen adja meg nevét (nem természetes személy igénylő esetén megnevezését), valamint azt az elérhetőséget, amelyen az adatigényléssel kapcsolatos bármely tájékoztatás és értesítés az Ön részére megadható, mert ezek hiányában az adatigénylésnek az Intézet nem köteles eleget tenni. Kérjük továbbá, hogy ezen adatokon kívül más személyes adatot NE adjon meg, mert azokat az Intézet nem jogosult kezelni, ezért azokat haladéktalanul véglegesen törli.
A Főigazgatói Kabinet vezetője által kijelölt munkatárs a beérkezett adatigénylést haladéktalanul megvizsgálja abból a szempontból, hogy
a) tartalmazza-e az adatigénylés teljesítéséhez szükséges adatokat (adatigénylő neve vagy megnevezése, illetve azon elérhetőség, amelyen számára az adatigényléssel kapcsolatos bármely tájékoztatás és értesítés megadható),
b) a megismerni kívánt adatok köre pontosan meghatározható-e, az adatigénylés elég egyértelmű-e ahhoz, hogy teljesíteni lehessen,
c) az igényelt adatok az Intézet kezelésében vannak-e,
d) az igényelt adatok közérdekű vagy közérdekből nyilvános adatnak minősülnek-e,
e) fennáll-e valamilyen olyan egyéb ok, amely alapján a közérdekű adatigénylés teljesítését részben vagy egészben meg kell tagadni (például a közérdekű adat egyidejűleg minősített adat is).
Ha az adatigénylés nem egyértelmű, a Főigazgatói Kabinet kijelölt munkatársa haladéktalanul, de legkésőbb 5 napon belül felveszi a kapcsolatot az adatigénylővel és felhívja az igénye pontosítására.
Az adatigénylés intézésének határideje
A kérelem megvizsgálása, szükség esetén pontosítása után - amennyiben az adatigénylés teljesítésének megtagadására nem kerül sor -, a közérdekű adat megismerésére irányuló igényben megjelölt adatszolgáltatásnak a Főigazgatói Kabinet az igény – szükség esetén a pontosítás - beérkezését követő legrövidebb idő alatt, legfeljebb azonban 15 napon belül tesz eleget.
Abban az esetben, ha az adatigénylés jelentős terjedelmű, illetve nagyszámú adatra vonatkozik, vagy annak teljesítése az Intézet alaptevékenységének ellátásához szükséges munkaerőforrás aránytalan mértékű igénybevételével jár, az előző bekezdés szerinti határidő egy alkalommal 15 nappal meghosszabbítható. A határidő meghosszabbításáról az igénylőt az igény beérkezését követő 15 napon belül a Főigazgatói Kabinet kijelölt munkatársa tájékoztatja.
Ha az Intézet az adatigénylés teljesítéséért költségtérítést állapít meg, az adatigénylést a költségtérítésnek az igénylő általi megfizetését követő 15 napon belül kell teljesíteni.
Az adatigénylésért megállapítható költségtérítésre vonatkozó szabályok
Az Intézet az adatigénylés teljesítéséért költségtérítést állapíthat meg a közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendeletben és az Intézet önköltségszámítási szabályzatában meghatározott szabályok szerint.
A Főigazgatói Kabinet kijelölt munkatársa az igénylőt az igény beérkezését követő 15 napon belül tájékoztatja a költségtérítés összegéről, az adatigénylés teljesítésének a másolatkészítést nem igénylő lehetőségeiről, a költségtérítés összegére vonatkozó nyilatkozattételnek az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.). 29. § (3a) bekezdése szerinti határidejéről, valamint a megállapított költségtérítés összege megfizetésének határidejéről, továbbá az átutalással kapcsolatos információkról.
Az adatigénylés teljesítésének megtagadása
A Főigazgatói Kabinet kijelölt munkatársa az igénylőt az igény teljesítésének megtagadásáról, annak indokaival, valamint az igénylőt az Infotv. alapján megillető jogorvoslati lehetőségekről az igény beérkezését követő 15 napon belül írásban vagy - ha az igényben elektronikus levelezési címét közölte - elektronikus levélben tájékoztatja.
Amennyiben az adatigénylés megtagadásának oka az, hogy a kérelemben szereplő adatok vagy azok egy része nem áll az Intézet kezelésében, a tájékoztatásban meg kell jelölni azt is, hogy az Intézet álláspontja szerint mely közfeladatot ellátó szerv lehet az adatkezelő. Ha az adatot kezelő szerv nem állapítható meg, akkor az adatigénylőt erről a körülményről kell tájékoztatni.
Tájékoztatás az adatigényléssel kapcsolatos adatkezelésről
A természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 európai parlamenti és tanácsi rendelet (a továbbiakban: GDPR) 13. cikke alapján az Intézet, mint adatkezelő Önt, mint közérdekű adatot igénylő személyt (vagyis érintettet), a személyes adatai kezelésével kapcsolatban az alábbiak szerint tájékoztatja.
	Az adatkezelő neve:
	Slachta Margit Nemzeti Szociálpolitikai Intézet (rövidített neve: NSZI)

	Az adatkezelő elérhetőségei:
	postai címe: 1145 Budapest, Ungvár utca 64.-66.
e-mail címe: titkarsag@nszi.gov.hu
honlapjának címe: https://www.nszi.hu

	Az adatkezelő adatvédelmi tisztviselőjének elérhetőségei:
	postai címe: 1145 Budapest, Ungvár utca 64.-66.
e-mail címe: adatvedelem@nszi.gov.hu

	Az adatkezelés célja:
	jogi kötelezettség teljesítése

	Az adatkezelés jogalapja:
	GDPR 6. cikk (1) bekezdés e) pontja (az adatkezelés közérdekű feladat végrehajtásához szükséges), figyelemmel az Infotv. 29. § (2) bekezdésére

	A személyes adatok tárolásának időtartama:
	az adatigénylés benyújtását követő 1 év, költségtérítés megállapítása esetén a számviteli bizonylaton szereplő személyes adatok tekintetében 8 év

	A személyes adatok továbbítása címzettjei/címzettjeinek kategóriái:
	-

	A személyes adatok továbbításra kerülnek-e harmadik országba vagy nemzetközi szervezet részére:
	igen - nem

	Ha fennáll, az automatizált döntéshozatal ténye (ideértve a profilalkotást is):
	igen - nem


Tájékoztatom Önt, hogy az adatkezelő által kért személyes adatokat (név, elérhetőség) köteles megadni. Amennyiben Ön nem kívánja megadni ezen személyes adatait, úgy a közérdekű adatigénylésnek az adatkezelő nem köteles eleget tenni.
Tájékoztatás az adatkezelés körülményeiről
Az adatkezelés helye: 1145 Budapest, Ungvár utca 64.-66.
Az adatok védelmére tett technikai és szervezési intézkedések általános leírása: az adatkezelő az adatkezelés helyszínén beléptető rendszert üzemeltet, oda a belépés korlátozott. Az adatkezelést végző elektronikus információs rendszerhez csak az arra jogosultak férhetnek hozzá, a jogosultsági szintjüknek megfelelő mértékben. Az elektronikus információs rendszer a megfelelő informatikai védelmi eszközökkel védett. Az adatkezelő az adatvédelemmel kapcsolatos folyamatait, a foglalkoztatottak azzal összefüggő feladatait szabályzatban rögzítette.
Tájékoztatás az adatkezeléssel kapcsolatban gyakorolható jogokról
Személyes adatokhoz való hozzáférés joga: tájékoztatást kérhet, hogy az adatkezelőnél a személyes adatainak kezelése folyamatban van-e; amennyiben folyamatban van, úgy igényelheti a kezelt személyes adatai másolatát.
Helyesbítéshez való jog: kérheti, hogy az adatkezelő indokolatlan késedelem nélkül helyesbítse az Önre vonatkozó pontatlan személyes adatokat (nevét, megadott elérhetőségét).
Adatkezelés korlátozásához való jog: kérheti, hogy az adatkezelő a személyes adatait/személyes adatai egy részét kizárólag tárolja, azokon egyéb adatkezelési műveletet (például betekintés, törlés) ne végezzen. Az adatkezelés korlátozása az alábbi okokból kérhető:
· Ön vitatja a személyes adatok pontosságát, vagy
· az adatkezelés jogellenes, de Ön ellenzi az adatok törlését, vagy
· az adatkezelőnek már nincs szüksége a személyes adatokra, de Ön igényli azokat valamely jogi igénye előterjesztéséhez, érvényesítéséhez vagy védelméhez.
Vitarendezés, jogorvoslat
A személyes adatai kezelésével kapcsolatban Ön bejelentést tehet az adatkezelő adatvédelmi tisztviselőjénél, annak előbbiekben megadott elérhetőségein; továbbá panaszt nyújthat be a Nemzeti Adatvédelmi és Információszabadság Hatóságnál (címe: 1055 Budapest, Falk Miksa utca 9-11, postai címe: 1363 Budapest, Pf.: 9., elektronikus elérhetősége: www.naih.hu), mint felügyeleti hatóságnál, ha megítélése szerint az Önre vonatkozó személyes adatok kezelése sérti a GDPR rendelkezéseit; valamint – a hatósági és más eljárásoktól függetlenül - bírósághoz fordulhat, ha megítélése szerint a személyes adatainak nem megfelelő kezelése következtében megsértették a GDPR szerinti jogait.
A kérelmek intézése
Jogainak gyakorlásával kapcsolatos kérelmét az adatkezelőnél nyújthatja be, annak előbbiekben megadott elérhetőségein, melynek teljesítése díjmentesen történik, kivéve, ha a kérelme egyértelműen megalapozatlan vagy – különösen ismétlődő jellege miatt – túlzó, valamint az Ön által a kezelt személyes adatairól kért további másolatokat, mely esetekben az adatkezelő az adminisztratív költségeken alapuló, ésszerű mértékű díjat számíthat fel.
Adatkezelő a kérelme nyomán hozott intézkedéséről vagy annak mellőzéséről indokolatlan késedelem nélkül, de legkésőbb annak beérkezésétől számított 1 hónapon belül tájékoztatja Önt. A tájékoztatás – amennyiben a kérelmet elektronikus úton nyújtotta be – elektronikus úton történik, kivéve, ha Ön azt másként kéri.
